La llengua blava és una malaltia de declaració obligatòria a la Unió Europea ja que la seva propagació suposa un perill per a la cabana ramadera i pot tenir conseqüències negatives per als intercanvis comercials de bestiar.
La Llei 8/2003, de 24 de abril, de sanitat animal, estableix entre les seves finalitats la prevenció, la lluita, el control i l'eradicació de les malalties dels animals a través de la adopció de les mesures sanitàries adequades en funció del risc sanitari, i d'acord amb els coneixements tècnics i científics en cada moment.
Durant el 2008 es van declarar els primers focus del serotipus 1 de llengua blava a Catalunya i el Departament d'Agricultura, Alimentació i Acció Rural (DAR) va iniciar un programa de vacunació, amb el qual s'ha aconseguit protegir la cabana i que s'ha de mantenir perquè és un element fonamental que possibilitarà l'eradicació de la malaltia i una eina eficaç per protegir els remugants en front del serotipus 8, sobretot tenint en compte la situació epizootiològica a la Unió Europea, i l'elevat nombre de moviments de bestiar amb destinació a la nostra comunitat autònoma que comporten un risc d'entrada de la malaltia.
D'altra banda, la vacunació dels animals sensibles a la malaltia facilitarà el moviment i el comerç del bestiar i disminuirà el risc d'aparició de brots aguts en cas d'aparició de la malaltia.
Mitjançant la Decisió 2009/883 de la Comissió, de 26 de novembre de 2009, es van aprovar els programes anuals i plurianuals i la participació financera de la Comunitat per a l'eradicació, el control i la vigilància de determinades malalties animals i zoonosis, presentats pels estats membres per al 2010 i anys successius (DOUE núm. 317, 3.12.2009), entre les quals s'aprovava el programa per la febre catarral ovina (llengua blava) a zones endèmiques o d'alt risc per al període comprès entre l'1 de gener i el 31 de desembre de 2010.
L'ajut s'adreça a les explotacions agràries i s'instrumenta a partir de les agrupacions de persones ramaderes que tinguin establerts concerts de sanejament amb el Departament d'Agricultura, Alimentació i Acció rural (DAR), i a les agrupacions de defensa sanitària de bestiar boví que duguin a terme el programa de vacunació de llengua blava, reconegudes pel DAR.
Conseqüentment, valorada la conveniència de donar suport a aquest sector boví mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Agricultura i Ramaderia, i en ús de les atribucions que m'han estat conferides,
Aprovar les bases reguladores dels ajuts destinats a l'administració de la vacuna obligatòria de la llengua blava en el bestiar boví, les quals es publiquen a l'annex d'aquesta Ordre.
2.1 Convocar els ajuts destinats a l'administració de la vacuna obligatòria de la llengua blava en el bestiar boví, d'acord amb les bases reguladores aprovades en l'article 1 precedent.
2.2 El termini de presentació de sol·licituds és d'un mes, que computa des de l'endemà de la publicació de l'Ordre en el DOGC.
2.3 Els ajuts d'aquesta Ordre van a càrrec de la partida pressupostària AG03 D/770000100/6110 dels pressupostos del DAR per a l'any 2010, dotada amb un import màxim de 300.000,00 euros.
A aquests efectes es nomena una Comissió de valoració que serà l'òrgan col·legiat encarregat de valorar les sol·licituds d'ajuts, formada pel titular de la Subdirecció General de Ramaderia, el/la cap del Servei de Producció Ramadera i el/la cap del Servei de Sanitat Animal.
2.6 El termini màxim per emetre la resolució i notificar-la per escrit a la persona sol·licitant és fins al 31 de desembre de 2010.
2.7 Contra la resolució del director o la directora general d'Agricultura i Ramaderia que no exhaureix la via administrativa, es pot interposar recurs d'alçada davant el conseller o consellera d'Agricultura, Alimentació i Acció Rural en el termini d'un mes a comptar a partir de l'endemà de la notificació de la resolució, sense perjudici que se'n puguin interposar qualsevol altre que es consideri adient.
En cas de silenci administratiu, el recurs d'alçada davant el conseller o la consellera d'Agricultura, Alimentació i Acció Rural es pot interposar en el termini de tres mesos a comptar a partir de la data en què s'exhaureixi el termini per resoldre i notificar, tal com estableix l'apartat anterior.
2.8 Els ajuts concedits es faran públics al web www.gencat.cat/dar/ajuts/, fent ús dels mitjans electrònics establerts, i s'exposaran en el tauler d'anuncis de les dependències del DAR.
L'objecte dels ajuts és l'administració de la vacuna de la llengua blava del bestiar boví.
Poden ser beneficiàries d'aquests ajuts les persones titulars d'explotacions ramaderes de Catalunya que reuneixin els requisits següents:
a) Que sol·licitin l'administració de la vacuna de la llengua blava a una associació, agrupació de persones ramaderes o agrupació de defensa sanitària.
b) Que les explotacions ramaderes de les quals és titular estiguin inscrites en el Registre d'explotacions ramaderes que preveu el Decret 61/1994, de 22 de febrer, sobre regulació de les explotacions ramaderes.
c) Que les vacunacions portades a terme s'hagin consignat al Registre de tractaments veterinaris, que conservarà la persona titular de l'explotació, en compliment del que disposa l'article 8 del Reial decret 1749/1998, de 31 de juliol, pel qual s'estableixen les mesures de control aplicables a determinades substàncies i els seus residus en els animals vius i els seus productes.
d) Que la vacunació objecte de l'ajut es realitzi dins el termini comprès entre l'1 de gener de 2010 i l'1 de novembre de 2010.
e) Que les vacunacions hagin estat notificades al DAR mitjançant l'aplicació Gestió de la Campanya de Vacunació – GCV conforme al que estableix al Programa de vacunació de llengua blava 2010.
—3 Entitats sol·licitants perceptores dels ajuts
Poden ser entitats perceptores de l'ajut les entitats que duguin a terme la vacunació a la qual fa referència l'apartat 1 d'aquestes bases, i que s'esmenten a continuació:
a) Les agrupacions de persones ramaderes de vaquí que tinguin establerts concerts de sanejament amb el DAR.
b) Les agrupacions de defensa sanitària de bestiar boví que duguin a terme el programa de vacunació de llengua blava, que estiguin reconegudes com a tals per resolució del director o la directora general d'Agricultura i Ramaderia.
4.1 L'ajut té caràcter de subvenció directament aplicable a les despeses ocasionades per l'administració de la vacuna a què fa referència l'apartat 1 d'aquestes bases.
4.2 L'import màxim de l'ajut (IVA inclòs) és de:
Boví reproductor de llet de més de 12 mesos: 1,50 euros per cap de bestiar vacunat de llengua blava.
Boví reproductor de carn de més de 12 mesos: 2,14 euros per cap de bestiar vacunat de llengua blava.
Boví reproductor de menys de 12 mesos i boví d'engreix: 1,28 euros per cap de bestiar vacunat de llengua blava.
Una vegada realitzat el càlcul de l'ajut per animal, l'import mínim a subvencionar per explotació serà de 45,00 euros sempre que s'hagin vacunat bovins reproductors de més de 12 mesos.
4.3 L'aplicació de la vacuna inclou per als vedells d'engreix i la recria de reproductors mai vacunats, l'administració dues vegades, amb un interval de tres setmanes, de les vacunes que es necessitin per protegir dels serotipus 1 i serotipus 8, i per als bovins reproductors i recria correctament primovacunada en la campanya anterior l'administració de la dosi de record del serotipus 1 i 8.
També inclou l'administració dues vegades, amb un interval de tres setmanes, de les vacunes que es necessitin per protegir del serotipus 1 per als vedells procedents d'altres estats membres on únicament vacunen del serotipus 8.
4.4 La quantia màxima destinada a aquest ajut i l'aplicació pressupostària a la qual s'ha d'imputar és la que es determina a l'article 2.3 de l'Ordre de convocatòria.
4.5 La determinació de la quantia dels ajuts es realitza en funció del nombre de sol·licituds i de la disponibilitat pressupostària, i d'acord amb els criteris d'atribució que estableix l'apartat 5 d'aquestes bases reguladores.
En cas que l'import sol·licitat subvencionable superi el pressupost màxim que estableix la convocatòria, es procedeix al prorrateig entre les entitats perceptores de l'ajut.
Els ajuts regulats en aquestes bases són compatibles amb altres que per a la mateixa finalitat puguin concedir altres administracions públiques o ens públics o privats, nacionals o internacionals sempre que la quantia total no superi el cost de l'activitat subvencionada.
7.1 Les sol·licituds per acollir-se a aquests ajuts s'han de formalitzar en imprès normalitzat que es pot descarregar des del web www.gencat.cat/dar/ajuts o obtenir en qualsevol dependència del DAR.
Aquestes sol·licituds s'han d'adreçar a la Direcció General d'Agricultura i Ramaderia, s'han de presentar a les oficines comarcals del DAR, preferentment, sense perjudici de fer ús de la resta de mitjans que estableix la Llei 30/1992, de 26 de novembre, dins el termini establert en la convocatòria.
Les sol·licituds presentades fora de termini no s'admeten a tràmit.
No obstant això, no cal presentar la documentació que ja s'hagi presentat anteriorment en el DAR i de la qual les dades no hagin variat i continuïn sent vigents.
En aquest cas, quan s'iniciï el procediment administratiu en una oficina del DAR diferent de l'oficina a la qual s'ha presentat la documentació cal indicar en l'imprès de sol·licitud en quin procediment, campanya o any i unitat del DAR es va aportar la documentació requerida.
a) Verificació de les dades d'identitat de la persona sol·licitant o de qui la representi si s'autoritza el DAR a obtenir aquesta informació, en cas contrari haurà d'aportar fotocòpia del DNI/NIF/NIE segons el que estableix l'apartat 7.4.
b) Acreditació de la representació per qualsevol mitjà vàlid en dret que en deixi constància, si procedeix.
c) Fotocòpia compulsada de les escriptures i/o estatuts registrats de l'entitat sol·licitant, si escau.
e) Certificat actualitzat d'inscripció en el registre administratiu corresponent emès l'any 2010.
En el cas que es tracti d'un registre gestionat pel DAR no cal aportar cap certificació d'inscripció.
f) Memòria del programa vacunal de llengua blava que es duu a terme signada pel president o la presidenta i pel veterinari o la veterinària responsable de l'agrupació, en què s'especifiquin les pautes que es realitzen per executar correctament les vacunacions, així com una relació de les explotacions integrades a l'agrupació on figurin les vacunacions que es preveuen realitzar.
Les dades corresponents a les explotacions integrades a l'agrupació s'hauran de presentar mitjançant una relació en suport paper i en un fitxer informàtic (excel) i s'hauran de detallar les marques oficials de les explotacions integrants, ordenades per ordre creixent, indicant a quina comarca pertanyen, especificant la classificació zootècnica de l'explotació i per a cada explotació el nombre de caps de vaquí de més de dotze mesos i els caps de vaquí de menys de 12 mesos vacunats o que es preveuen vacunar de llengua blava.
El model de fitxer informàtic es podrà descarregar del web www.gencat.cat/dar/ajuts o obtenir en qualsevol dependència del DAR.
7.3 L'imprès de sol·licitud ha d'incloure declaracions responsables sobre els aspectes que es relacionen a continuació i que la persona sol·licitant ratifica mitjançant la signatura de la sol·licitud:
b) Que no està sotmès a les causes que impedeixen adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions, ni en l'article 99 del Decret legislatiu 3/2002, pel qual s'aprova el Text refós de la Llei de finances públiques de Catalunya.
c) Que no ha sol·licitat cap altre ajut per a la mateixa finalitat, llevat del supòsit previst en l'apartat 6 d'aquestes bases, referit a la concurrència amb altres ajuts.
e) Que es compromet a destinar l'import íntegre rebut per aquesta línia d'ajuts als serveis veterinaris, per al compliment de l'aplicació de la vacunació de la llengua blava al bestiar boví.
f) En el cas que l'empresa tingui una plantilla igual o superior a vint-i-cinc persones, declaració conforme l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en els seus centres de treball.
g) Certificat d'estar al corrent de les obligacions tributàries i socials, excepte si s'ha autoritzat el DAR a verificar aquesta informació segons el que estableix l'apartat 7.4.
h) En el cas d'entitats, declaració responsable del compliment del que estableix l'article 36 de la Llei 26/2009, de 23 de desembre, de modificació de l'article 92.2 del Decret legislatiu 3/2002, de 24 de desembre.
7.4 La presentació de la sol·licitud de l'ajut per part de la persona interessada comportarà l'autorització al DAR per obtenir els certificats o verificar les dades necessàries per a la tramitació de l'ajut a emetre per altres administracions o entitats públiques.
8.1 El procediment de concessió de la subvenció es fa en règim de concurrència competitiva.
8.3 Quan les sol·licituds qualificades d'auxiliables superin la disponibilitat pressupostària, la Comissió de valoració determinarà l'assignació dels fons, d'acord amb els criteris d'atribució que estableix l'apartat 4 d'aquestes bases reguladores.
8.4 D'acord amb la documentació presentada i l'informe de la Comissió de valoració, l'òrgan instructor eleva la proposta de resolució corresponent a l'òrgan competent per resoldre.
8.5 En la resolució de concessió han de figurar, com a mínim, la relació d'explotacions i el nombre de vacunes practicat, l'import màxim de l'ajut, les condicions que ha de complir la persona beneficiària, el termini d'execució i de justificació de les actuacions subvencionades, i la procedència dels fons amb els quals es finança l'ajut.
8.6 La resolució de concessió es pot modificar en cas d'alteració de les condicions que van determinar l'atorgament, ja siguin les relatives a la persona beneficiària o com a conseqüència d'una decisió de l'administració.
9.1 Les persones beneficiàries han de realitzar la vacunació del bestiar boví entre l'1 de gener de 2010 i l'1 de novembre i justificar-la fins a l'11 de novembre de 2010, perquè com a màxim el dia 22 de novembre de 2010, es pugui procedir a la certificació i comprovació de l'execució de les activitats realitzades.
9.2 La justificació de l'execució de la vacunació es realitza mitjançant comprovacions realitzades per l'Administració amb les dades que figuren a l'aplicació Gestió de la Campanya de Vacunació – GCV i que són facilitades pels/per les veterinaris/àries habilitats/des per a la vacunació de la llengua blava.
Aquests/es veterinaris/àries habilitats/des disposen fins a l'11 de novembre de 2010 per comunicar les dades a la GCV.
9.3 Els òrgans competents del DAR comproven d'ofici el compliment dels requisits per accedir als ajuts, d'acord amb la documentació aportada amb la sol·licitud, i la informació disponible en les bases de dades i registres.
A aquests efectes les persones beneficiàries han de facilitar tota la informació complementària que els sigui requerida pel DAR.
9.4 El pagament de la subvenció es realitza amb una certificació prèvia dels serveis competents del DAR segons la qual l'activitat i la despesa realitzades estan degudament justificades, i s'efectua dins l'exercici pressupostari, sense perjudici de les excepcionalitats que es puguin produir.
9.5 Les persones beneficiàries, per a rebre l'import de les subvencions han d'estar al corrent de les obligacions amb l'administració tributària i la social en el moment que el DAR realitzi les comprovacions corresponents amb l'Agència Estatal d'Administració Tributària i la Tresoreria General de la Seguretat Social, així com no tenir deutes de cap mena amb la Generalitat de Catalunya.
No caldrà aportar els certificats acreditatius en el cas de l'autorització al DAR a què es refereix l'apartat 7.4.
9.6 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
10.2 També procedeix el reintegrament de les quantitats percebudes i l'exigència d'interès de demora corresponent des del moment del pagament de l'ajut fins a la data en què s'acordi la procedència del reintegrament, en els casos que estableix l'article 37 de la Llei 38/2008, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
10.3 El procediment de reintegrament de subvencions es regeix per les disposicions generals sobre procediment administratiu que estableix el títol VI de la Llei 30/1992, de 26 de novembre, de règim jurídic de les administracions públiques i el procediment administratiu comú, sense perjudici de les especialitats que s'estableixin en la Llei 38/2003, de 17 de novembre, i en el Decret legislatiu 3/2002, de 24 de desembre.
Els òrgans competents del DAR tenen la facultat de realitzar els controls que considerin necessaris per comprovar les dades que justifiquen l'atorgament de l'ajut i d'inspeccionar les explotacions ramaderes per comprovar que es compleixen la destinació dels ajuts, els requisits i compromisos que estableixen aquestes bases reguladores.